Úradný vestník L 084 , 28/03/2002 S. 0069 - 0070



Rozhodnutie Komisie z 27. marca 2002, ktorým sa pozastavuje uvádzanie na trh a dovoz želé cukroviniek, ktoré obsahujú potravinovú prídavnú látku E 425 konjac (oznámené pod číslom dokumentu C(2002)1283) (Text s významom pre EHP) (2002/247/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie (ES) č. 178/2002 Európskeho parlamentu a Rady z 28. januára 2002, ktorým sa stanovujú všeobecné zásady a požiadavky právnych predpisov o potravinách, zriaďuje Európsky úrad pre bezpečnosť potravín a ktoré ustanovuje postupy v záležitostiach bezpečnosti potravín [1], najmä na jeho článok 53 ods. 1, keďže: (1) Podľa článku 53 ods. 1 nariadenia (ES) č. 178/2002 môže Komisia pozastaviť uvádzanie na trh alebo použitie potravín, ktoré s veľkou pravdepodobnosťou môžu predstavovať vážne riziko pre ľudské zdravie, v prípade, že sa takémuto riziku nedá úspešne prostredníctvom opatrení prijatých príslušnými členskými štátmi čeliť. (2) Smernica 95/2/ES Európskeho parlamentu a Rady z 20. februára 1995 o potravinových prídavných látkach s výnimkou farbív a sladidiel [2] vo svojej prílohe IV povoľuje, za určitých podmienok, použitie potravinovej prídavnej látky E 425 konjac v potravinách. (3) Niekoľko členských štátov a tretích krajín prijali opatrenia na dočasný zákaz uvedenia na trh želé cukroviniek v minikošíčkoch, ktoré obsahujú látku E 425 konjac, pretože zapríčinili smrť niekoľkých detí zadusením v tretích krajinách. Komisiu o týchto opatreniach informovali. (4) Niektorí výrobcovia želé cukroviniek v minikošíčkoch uznávajú takéto riziko pre ľudské zdravie uvedením varovania na obale potravín, čím zdôrazňujú riziko pre deti a starších ľudí. (5) Komisia spolu so Stálym výborom pre potravinový reťazec a zdravie zvierat preskúmala informácie doručené členskými štátmi. (6) Na základe poskytnutých informácií členskými štátmi, ktoré prijali opatrenia na národnej úrovni, je možné uzavrieť, že želé cukrovinky v minikošíčkoch, ktoré obsahujú látku E 425 konjac predstavujú životu nebezpečné riziko. Okrem ich tvaru a veľkosti sú chemické a fyzikálne vlastnosti látky konjac príčinou, prečo želé cukrovinky v košíčkoch predstavujú nebezpečenstvo ohrozenia života. (7) V predmetnom prípade nie je varovanie pomocou označenia postačujúce na ochranu ľudského zdravia, najmä pokiaľ ide o deti. (8) Kvôli rozdielnym opatreniam prijatých členskými štátmi a skutočnosti, že ostatné členské štáty neprijali vôbec žiadne opatrenia, sú opatrenia v rámci spoločenstva nevyhnutné na zabezpečenie primeranej ochrany ľudského zdravia. (9) Je nevyhnutné, aby bolo uvedenie na trh želé cukroviniek v košíčkoch obsahujúcich látku konjac a použitie látky konjac v želé cukrovinkách v košíčkoch pozastavené, ako aj dovoz želé cukroviniek v košíčkoch obsahujúcich látku konjac, s cieľom ochrany ľudského zdravia. Okrem toho všetky ostatné želé cukrovinky obsahujúce látku konjac a použitie látky konjac v každom takomto výrobku by sa malo pozastaviť, keďže môžu predstavovať rovnaké riziko ako želé cukrovinky v košíčkoch. (10) Komisia navrhne Európskemu parlamentu a Rade zmenu a doplnok k smernici 95/2/ES o potravinových doplnkoch okrem farbív a sladidiel, aby tak upravila povolenie na použitie látky E 425 konjac spolu s týmto rozhodnutím. (11) Komisia preskúma potrebu uskutočnenia ďalších opatrení proti riziku zadusenia, ktoré sa môže vyskytovať zo všeobecného používania želírovacích látok v želé cukrovinkách a vypracuje, ak to bude nevyhnutné, vhodné návrhy. (12) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 1. Uvedenie na trh želé cukroviniek sa vrátane želé cukroviniek v košíčkoch, ktoré obsahujú látku E 425: Konjac: i) Gumu konjac ii) Glukomanán konjac pozastavuje. 2. Použitie látky E 425: Konjac: i) Gumy konjac ii) Glukomanánu konjac v želé cukrovinkách sa vrátane želé cukroviniek v košíčkoch pozastavuje. 3. Dovoz želé cukroviniek sa vrátane želé cukroviniek v košíčkoch, ktoré obsahujú látku E 425: Konjac: i) Gumu konjac ii) Glukomanán konjac pozastavuje. Článok 2 Toto rozhodnutie je adresované členským štátom. V Bruseli 27. marca 2002 Za Komisiu David Byrne člen Komisie [1] Ú. v. ES L 31, 1.2.2002, s. 1. [2] Ú. v. ES L 61, 18.3.1995, s. 1. --------------------------------------------------